Johanne Schmidt-Nielsen (EL), 2008-05-22:
Jeg kan egentlig godt forstå, at Socialdemokraterne fremsætter det her forslag.
Som samfund har vi brug for al mulig viden om de forskellige kulturer, som forskellige indbyggere i Danmark har, og man kan sige, at når staten insisterer på at uddanne præster til én trosretning, kunne man lige så godt tage det næststørste trossamfund med.
Der er imidlertid en del gode grunde til, at vi ikke kan støtte forslaget, ligesom de gange, hvor det tidligere er blevet fremsat.
For det første mener vi det temmelig seriøst, at nye uddannelser på universiteter skal vokse frem fra universiteterne selv.
Det må gerne være i dialog med det omkringliggende samfund, der både kan være grupper af borgere, erhvervsorganisationer og for den sags skyld Folketinget, men vi mener altså ikke, at hverken Folketinget eller regeringen direkte skal pålægge universiteter at oprette enkelte uddannelser.
Når man siger nej til detailstyring, må man også tage konsekvensen af det, som det også tidligere er blevet sagt i debatten.
Det andet efter vores opfattelse gode argument for at afvise det her forslag er, at vi faktisk står urokkeligt fast på religionsfriheden.
Jeg mener sådan set ikke, at det er en særlig statslig opgave at udvikle religionerne, så de bliver demokratiske; det er efter vores opfattelse et absolut ikkestatsligt anliggende.
Vi synes da bestemt, at det ville være godt og fornuftigt, hvis alle mennesker i Danmark gik ind for ligestilling mellem kønnene, demokrati, ytringsfrihed, menneskerettigheder osv., og det slås vi for dagligt i debatter med mennesker, som kan have forskellig religiøs overbevisning eller ikke være religiøse.
Jeg vil da lige understrege, at forslagsstillerne heller ikke foreslår, at der skal gribes ind over for religioner, hvor man ikke fremfører demokratiske synspunkter, men jeg mener, at det ligger bag det her forslag, at der er en eller anden særlig statslig opgave i forhold til at påvirke religionerne sådan, at de bliver demokratiske, og det er efter vores opfattelse ikke statens opgave.
Når Jehovas Vidner siger til deres medlemmer, at de ikke skal stemme eller ikke skal deltage i militærtjeneste, så mener vi ikke, at staten skal gå ind og opdrage på deres forkyndere, og det samme gælder selvfølgelig for muslimer.
Løsningen på de integrationsproblemer, vi oplever, ligger ikke i, at religion skal spille en større rolle, men i politiske holdninger, at vi diskuterer på kryds og på tværs af forskellige religioner, og forhåbentlig må de af os, der ikke tror på nogen gud, også være med.
Det sidste vigtige synspunkt fra vores side for ikke at gå ind for det her forslag er, at vi mener, at religion skal adskilles fra staten.
Det betyder, at vi også mener, at det ikke er en statslig opgave at uddanne forkyndere til andre former for religioner, hverken muslimer, hinduer eller folkekirkepræster.
Vi mener selvfølgelig, at man skal kunne studere alle former for religion på universiteterne og andre steder for den sags skyld, men vi mener altså ikke, at det er en særlig statslig opgave at uddanne præster.
Vi vil gerne være med til at styrke respekten for demokrati og ligestilling og mange af de andre gode ting, som står i det socialdemokratiske forslag, men vi vil gøre det igennem politik, ikke teologi.